google/wiki40b huggingface dataset:
Symon Petljura

Symon Vasyljovytsj Petljura (ukrainsk: Симон Васильович Петлюра), født 10. mai/ 22. mai 1879 i Poltava, Det russiske keiserrike, død 25. mai 1926 i Paris, Frankrike) var en ukrainsk politiker, utgiver, forfatter og journalist.

Bakgrunn

Symon Petljura var sønn av bykosakker i Poltava. Denne herkomst gav han et bedre utgangspunkt enn de i det store og hele rettsløse bøndene hadde, og det ble slik mulig for ham å studere. Hans foreldre ville at han skulle bli ortodoks prest.
Under sine år 1895 til 1901 i det russisk-ortodokse presteseminare i Poltava sluttet Petljura seg til det hemmelige selskap Hromada (1898). Dette medlemskapet ble ikke oppdaget før i 1901, og da ble han utvist.

Politisk arbeide

Petljura var i 1905 med på å grunnlegge det ukrainske arbeiderparti. Han flyktet i eksil på grunn av sin deltakelse i den ukrainske revolusjonære bevegelsen. Men han vendte tilbake til Det russiske keiserriket etter 1905-revolusjonen.
Han var utgiver av tidsskriftene Slovo og Ukrajinskaja Zjysn mellom 1905 og 1909.
Da Den ukrainske folkerepublikk ble opprettet i juni 1917, ble han republikkens første krigsminister og deltok personlig i den russiske borgerkrigen i kampen mot bolsjevikene.
Men så rykket tyske styrker inn. Under Tysklands okkupasjon av Ukraina i 1918 ble Petljura leder i den all-ukrainske landsunionen. Samme år ble han utnevnt til leder for opprørshæren mot tyskerne, og senere mot både bolsjevikene og Den hvite armé. I 1919 ble han skjøvet tilbake av Anton Denikins hvite armé.
Quraisj

Quraisj (arabisk: قريش, betyr muligens «hai»), også stavet Qurayš, Qiraish eller lignende, var stammen i Før-islamske Arabia som kontrollerte handelen i Mekka og beskyttet Kaba. 
Quraisjittene nedstammet fra Banu Kinanah, hvis grunnlegger Kinanah kunne føre sin slekt tilbake til Adam, via Ismael. Stammen var relativt uorganisert fram til Qusai ibn Kilab forente dem i det femte århundre e.Kr. og la da grunnlaget for deres senere maktposisjon. Quraisjittene i Mekka kjempet mot Muhammed i en rekke slag, inkludert det avgjørende slaget ved Badr i 624, før de ble beseiret og massekonverterte til islam i 630.
Quraisjittene (Bantantu Qurayš) var oppdelt i en rekke ulike underklaner og underfamilier, inkludert Banu Hasim, klanen til profeten Muhammed og Ali ibn Abi Talib, som også senere har spilt en ledende rolle i utbredelsen av islam. Stammen eksisterer ennå i det vestlige og sentrale Arabia. 
En hadith om at alle framtidige kalifer skulle være quraisj ble allment akseptert, med unntak av kharjittene. Klansymbolet var en falk, og falken er siden benyttet i mange moderne arabiske statssymboler.
Den norske Bank

Den norske Bank (DnB) var en norsk bank dannet i 1990 ved fusjonen av Den norske Creditbank og Bergen Bank. DnB kjøpte i 1996 Vital Forsikring, og 1. desember 1999 ble Postbanken fusjonert inn i DnB. Etter Finance Credit-saken ble Nordlandsbanken kjøpt opp av DnB i 2003, men fortsatte som egen bank med dispensasjon fra Kredittilsynet.
4. desember 2003 fusjonerte DnB med Gjensidige NOR til DnB NOR.
Egil Gade Greve var konsernsjef i DnB det første året, deretter var Finn Hvistendahl konsernsjef fra 1991 til 1998. Svein Aaser var konsernsjef i DnB og DnB NOR fra 1998 til 2006. Rune Bjerke har vært konsernsjef siden 2006.
Fra 2011 endret DnB NOR sitt navn til DNB. Kostnadene ved omleggingen ble anslått til mellom 150 og 170 millioner kroner.
Verdensrekordhistorikk på 100 m brystsvømming

Dette er listen over Verdensrekord historikken på 100 m brystsvømming. Den første verdensrekorden på langbane (50 meter) svømming for herrer ble godkjent av FINA i 1961, mens damenes verdensrekord tider (50 meter) ble offisielt godtatt i 1958. Verdensrekorder for kortbane (25 meter) for begge kjønn ble godkjent av FINA fra mars 1991.
Grunnkretser i Elverum kommune

Grunnkretser i Elverum kommune er delområder og grunnkretser som seksjonerer Elverum kommune, Hedmark, for folketellingsformål og lignende. I noen tilfeller sammenfaller de med kirkesogn, med valgkretser og med nåværende eller tidligere skolekretser.
Adam og Eva (vise)

«Adam og Eva» er et skillingstrykk av ukjent opprinnelse. Det ble nedtegnet av Nikolai Astrup, og brukt i «Den røde store viseboka».

Teksten

1.Først skapte Gud verden, så skapte han lys,

så skapte Gud Adam og alle andre dyr,

og allting som på jorden monne være.
2.Så lagde Gud Adam i søvnen søt

så tok han et tibbein utav hans side rød,

og lade utav Adam en kvinne.
3.Da Adam han våknet ut av søvnen så søt

da sto der en kvinne så deilig og så rød,

den deiligste som på jorden monne være.
4.Og Adam klappet Eva på melkehviten kinn

Kom lader oss spasere i Urtegården inn,

de roser og de liljer at beskue.
5.Og slangen han slengte seg opp i et tre

og den liste kvinne var heller ikke sen

grep eplet som til jorden monn falle.
6.Og Eva tok eplet og bet der ut av

ga så sin mann Adam han gjorde like så

og derfor er vi syndere alle.
7.Og Herren spaserte i Urtegården inn

Du Adam, du Adam du syndefulle mann

hvi står du der så sorrig og elendig.
8.Og Adam svarede med grædende Røst:

Den kvinne du ga meg så skulle være mig til trøst

hun er bleven mig til sorrig og elende.
9.Så lagde Gud slangen ut i det første bånd

på buken skal du krype og slenge deg omkring

og av støvet skal du søke deg din føde.
10.Så lagde Gud Adam ut i det andre bånd

ditt korn skal du skjære og binde det i bånd

ditt brød skal du ete med stor møye.
11.Så lagde Gud Eva ut i det tredje bånd

ditt barn skal du føde i stor smerte og står vånd

og sette så ditt liv ut i fare.
12.Og nu er visen slutt for Adam han er død

og Eva hun er borte hun lever ikke mer,

og derfor er vi syndere alle.
Emmerson Mnangagwa

Bakgrunn

Som ung flyttet han med foreldrene fra Zvishavane, der han ble født, til Zambia. Allerede mens han gikk på skole, ble han aktiv i den politiske kampen mot britisk kolonistyre i Rhodesia.
Etter militær trening i Tanzania og Egypt, og i 1964 politisk trening på Pekinguniversitetet, ble han leder av en kommandogruppe kalt Crocodile Gang. I 1965 ble han tatt til fange og dømt til døden for å ha sprengt et lokomotiv, men dommen ble omgjort til fengselsstraff, da forsvareren ble hørt i argumentet om at han var mindreårig.
I fengslet, hvor han satt sammen med Mugabe, studerte han jus og fikk eksamen fra University of London. Senere tok han også eksamen i jus på Universitetet i Zambia. I Zambia praktiserte han også som jurist en tid. I 1977 ble han på ZANU-kongressen valgt til Mugabes personlige assistent og som dette deltok han i Lancaster House-avtalen om landets selvstendighet i 1979.
Ricinulei

Utseende

Middelsstore (5-10 mm), litt flate edderkoppdyr med svært tykt, skulpturert skall. Foran forkroppen sitter den en hettelignende struktur (cucullus) som kan heves og senkes og dekke munndelene når den er senket. De nålevende artene mangler øyne men dette fantes hos noen fossile arter. Chelicerene er forholdsvis små, to-leddete og sakselignende. Pedipalpene er beinlignende men ender i en klosaks. Det andre beinparet er lengre enn de øvrige, med haker for å gripe byttet. Det tredje beinparet hos hannene er omdannet til parringsorganer. Bakkroppen er tydelig ledd-delt, det er en markert innsnevring mellom forkropp og bakkropp.

Levevis

Ricinuler er funnet mellom løvstrø og i huler. Ellers er lite kjent om hvordan de lever. De er rovdyr som spiser små leddyr, kanskje særlig spretthaler.

Reproduksjon

I likhet med edderkoppene har ricinulene utviklet sekundære kjønnsorganer hos hannene, men her er det det tredje beinparet, ikke pedipalpene, som har fått denne funksjonen. Disse beina har en utvekst på fotleddet med en fure som hannen fyller med sperm fra kjønnsåpningen før parringen. Under parringen omfavner hannen hunnen bakfra og fører det spesialiserte beinet inn i hennes kjønnsåpning. Hunnen legger ganske store egg som hun bærer med seg under hetten og som klekker til seks-beinte larver, et trekk de har felles med middene.
Det andre stadiet (nymfer) har åtte bein som de voksne.

Utbredelse

Gruppen er utbredt i tropisk Afrika og i varme områder av Amerika.

Fossile arter

Det er kjent fossiler av gruppen fra så langt tilbake som Karbon-tiden.
Rosettkarse

Etymologi

Artsnavnet hirsuta betyr hårete.
Orografi

Orografisk nedbør

Orografisk nedbør er nedbør som dannes av at luft som strømmer mot et fjell løftes oppover av fjellet. Denne bevegelsen oppover fører til at luften avkjøles, noe som igjen fører til at luftfuktigheten kondenserer og danner skyer og nedbør. I deler av verden der man har lange perioder med vind fra en spesiell retning (som vestavinden på Vestlandet) har man et våtere klima på losiden (oppstrøms) av fjellet enn på lesiden (nedstrøms) (som på Østlandet). Tørrere luft synker ned på andre siden av fjellet og er hovedsakelig varmere, og fører til en regnskygge på lesiden.
I tillegg til Vestlandet og vestkysten av Canada og Alaska, har ofte havøyene som ligger i området der passatvindene regjerer store nedbørsmengder på vindsiden, og ofte tørt og nesten ørkenlignende klima på lesiden. Øyene på Hawaii er et godt eksempel der vindsiden kan få rundt 2 500 mm (noen fjellsider kan faktisk få opp til 12 000 mm), mens lesiden kanskje bare har 500 mm.
Giovanni da Verrazano

Bakgrunn

Giovann ble født på slektens borg Castello di Verrazzano, som ligger sør for Firenze ved Greve i Chianti-området i Toscana.

Sjømann

Omkring 1506 flyttet han til Dieppe i Frankrike og gikk til sjøs. Han foretok flere sjøreiser i det østlige middelhavsområde, og seilte antagelig også til Newfoundland.

Oppdagelsesferd

I 1524 eller 1525 ble han utsendt av kong Frans I av Frankrike for å utforske området mellom Florida og Newfoundland i håp om å finne en passasje gjennom til Stillehavet. Han utforsket da den nordamerikanske østkysten fra Cape Fear (i dagens Nord-Carolina) og nordover antagelig så langt som Cape Breton i Nova Scotia. Han var den første europeer, muligens etter de norsk-islandske sjøfarerne 500 år tidligere, som trengte inn i New York- og Narragansettbuktene. Senere la han ut på en ny oppdagelsesreise, og kom da i alle fall til Brasil. 
Det er uklart hvor og hvordan han døde. Kanskje ble han drept av indianere under sin tredje oppdagelsesreise til Den nye verden et sted i Antillene. Men andre kilder mener han ble tatt til fange av spanjolene og hengt som sjørøver i Cádiz.
Académie Colarossi

Académie Colarossi var et fransk privat kunstakademi. Det var grunnlagt av den italienske skulptøren Filippo Colarossi, og lå i rue de la Grande-Chaumière nr. 10 i Paris, like i nærheten av Académie de la Grande Chaumière, nr. 14 i samme gate.
Akademiet ble grunnlagt som et alternativ til det offentlige École des Beaux Arts, som etter mange unge kunstneres mening var blitt for konservativt.
Académie Colarossi stengte i 1920. Collarossis ektefelle brente arkivene som gjengjeld for ektefellens ekteskapelige sidesprang.
Ingvild Snildal

Nasjonale mesterskap

Hun tok sin første nasjonale tittel i Norgesmesterskapet i langbane 2005 i Ankerskogen på 50 m rygg. Siden den gang har hun vunnet 49 individuelle NM-gull, 11 sølv og 6 bronsemedaljer. Hun har vunnet kongepokalen i 2007, 2009 og 2013. De første to gangene sammen med Alexander Dale Oen, i 2013 sammen med Lavrans Solli.

Rekorder

Hun satte sin første norske rekord for senior 27. mai 2006, med 30,38 på 50 m rygg. Til sammen har hun (per 11.07.2013) satt 76 norske rekorder. Hun innehar per tiden 13 seniorrekorder og 3 juniorrekorder.

Utmerkelser

2010 – Ingvild Snildal mottok prisen for Årets gjennombrudd  for sesongen 2009 under Idrettsgallaen 2010 i Håkonshall på Lillehammer.
Burton Wanderers FC

Historie

Klubben ble grunnlagt i 1871, og var en av klubbene som startet Midland Football League i 1890. I 1893-94-sesongen ble de seriemestere, til tross for at de ble trukket for poeng, på grunn av bruk av en ugyldig spiller, og de ble valgt inn i 2. divisjon av The Football League. Wanderers var ikke lenge i Football League, allerede ved endt 1896-97-sesong, der de endte nest sist, ble de stemt ut av ligaen.
Dermed meldte Burton Wanderers seg inn i Midland League igjen, og, etter å ha endt sist i 1901, slo de seg sammen med Burton Swifts (som fortsatt var medlem av Football League), og dannet Burton United. Den nye klubben tok over Swifts' plass i ligaen og spilte sine hjemmekamper på den gamle hjemmebanen til Swifts, Peel Croft.
Mens Wanderers eksisterte spilte de hjemmekampene sine på Derby Turn, og i 2. runde av FA-cupen, mot Notts County i februar 1894, møtte hele 6 000 opp. Det var klubbens tilskuerrekord.
Rombkuboktaeder

Et rombkuboktaeder er et arkimedisk legeme med 8 trekantede og 18 kvadratiske sider, 24 hjørner og 48 kanter. Denne kan konstrueres på to måter: Ekspandere en kube og plassere kvadrater mellom kantene og trekanter mellom hjørnene, eller ekspandere et oktaeder og putte kvadrater mellom kantene og hjørnene.
Antitypona

Utseende

Små, bredt ovale, blanke, brunrøde til svarte bladbiller, noen ganger med metalliske farger. Dekkvingene kan være brunrødlige Antennene er tynne og nesten så lange som kroppen. Pronotum og dekkvingene er rundede, sistnevnte med tette, kraftige punktrader.

Levevis

Både larvene og de voksne (imago) er planteetere som lever på trær og busker i skog.

Utbredelse

Slekten er vidt utbredt i Mellom- og Sør-Amerika.
Slaget ved Kapp St. Vincent i 1719

Slaget ved Kapp St. Vincent var et mindre sjøslag i kvadrupelalliansekrigen, utkjempet 21. desember 1719 nær Kapp St. Vincent mellom en skvadron på tre britiske linjeskip under kommandør Philip Cavendish og en skvadron med de spanske linjeskipene «Tolosa», «Hermiona» og «Guadalupe» under Don Rodrigo de Torres sendt fra Santander til Cádiz for å unngå at de ble kapret av den engelsk-franske styrken som patruljerte Biscayabukta.
Den spanske skvadronen, som hadde kapret en britisk fregatt og en korvett få dager før slaget, tvang den britiske flåten til å trekke seg tilbake til Gibraltar med store tap etter en fem timer lang kamp. De nådde frem til Cádiz den 2. januar 1720. Pedro Messía de la Cerda, den fremtidig kaptein på linjeskipet «Glorioso», under den kjente reisen der det første gull ble fraktet fra Spansk Amerika til Spania, og stattholder i Ny-Granada deltok i kamphandlingen på et av de spanske skipene.
Brain Surgeons

Oppstart, de første platene

Brain Surgeons ble dannet i 1994 som et prosjekt som opprinnelig kun hadde Albert Bouchard og Deborah Frost som faste medlemmer. De ga ut sin første plate samme år, med tittelen Eponymous, på sitt eget plateselskap Cellsum. Senere på året ble Billy Hilfiger (gitar), Peter Bohovesky (gitar, sang) og David Hirschberg (bassgitar) offisielt medlemmer. Med denne besetningen ga bandet ut sin andre plate Trepanation i 1995. Den og oppfølgeren Box Of Hammers (1996) var ambisiøse og varierte plater i skjæringspunktet mellom Blue Öyster Cult-inspirert hardrock og punk/garasjerock á la MC5 og The Stooges. På Malpractise (1997) spilte de alternative versjoner av BÖC-låter som  «Astronomy», «Death Valley Nights» og «Baby Ice Dog», samt to Hawkwind-låter («Needle Gun» og «Hassan I Sahba»). Litt oppsikt vakte det i BÖC-kretser at man fikk høre en versjon av «The Girl That Love Made Blind», en låt som opprinnelig skulle vært på konseptplaten Imaginos. I 1999 kom dobbel-CD-en Piece Of Work ut. Dessverre skulle dette bli siste innspilling med Billy Hilfiger, som døde av hjernesvulst 15. september 2001, og Peter Bohovesky. Sistnevnte forlot bandet i 2000 og trådte ut av musikkbransjen.

Hyllesten til Helen Wheels

Helen Robbins, som fikk tilnavnet Helen Wheels, var en amerikansk undergrunnspoet, punk- og hardrock-sangerinne, låtskriver og bodybuilder som bidro med mange tekster til Blue Öyster Cult allerede i 1970-årene, og en god venn av Albert Bouchard og Deborah Frost. Hun døde av komplikasjoner i forbindelse med kirurgi 17. januar 2000. Det ble holdt en minnekonsert til ære for henne 4. desember 2001 på initiativ fra The Brain Surgeons. Denne konserten er blitt utgitt både på CD (To Helen With Love) og DVD. Blant deltakerne finner vi tre medlemmer av Blue Öyster Cults klassiske besetning, nemlig Albert Bouchard, Joe Bouchard og Buck Dharma, samt Handsome Dick Manitoba (ex-Dictators), Tish And Snookie, Crispin Cioe m.fl.

Siste fase i karrieren

Etter Billy Hilfigers død og Peter Bohoveskys avskjed var The Brain Surgeons strippet ned til en trio da de spilte inn sitt sjette studioalbum Beach Party. Det kom ut i 2003, og inneholdt også instrumentale bidrag fra Joe Bouchard. I 2004 kom forhenværende Dictators- og Manowar-gitarist Ross the Boss med i bandet. Med ham ga de ut et kritikerrost album i 2006, Denial Of Death. De opererte nå under navnet Brain Surgeons NYC, men ble oppløst kort tid etter utgivelsen av albumet.
Ramstadstrond

Ramstastronde eller Ramstastrondi som det egentlig skrives er et område på solsiden i Skjåk som går langs Rv15 på andre siden av Ottaelva. Området starter ved Marlo skole og strekker seg hele veien frem til Lom kommune. De østligste gårdene ligger i Lom, men det er ingen bru over. Skoleelever herfra går derfor på skole i Skjåk kommune.
Nord-Koreas administrative enheter

Nord-Koreas administrative enheter består (per 2008) av tre hierarkiske nivå, som har mange likhetstrekk med tilsvarende administrativt system i Sør-Korea. På øverste nivå ligger en direktestyrt by (chikhalsi; 직할시;直轄市), to spesialbyer («t'ŭkpyŏlsi») og ni provinser (do, entall og flertall; 도; 道). I tillegg kommer tre spesielle områder.
Det andre nivået er videre oppdelt i byer (si), fylker (gun), kommuner (kuyŏk, lik sørkoreanske gu) og distrikter (gu og chigu).
Det tredje nivået er en ytterligere oppdeling i nabolag (tong), landsbyer (ri), og arbeiderdistrikter (rodongjagu).
Dagens administrative inndeling ble introdusert av Kim Il-sung i 1952 som en del av en større omorganisering av lokalstyret i landet. Før denne omorganiseringen benyttet landet et system med flere overlappende nivåer, som er lik det som er i bruk i Sør-Korea i dag.
Navnene er gitt etter McCune-Reischauer, Hangul og Hanja. Oversettelser er ikke offisielle, men er basert på tilgjengelige kilder, i hovedsak Wikipedia på engelsk, tysk, japansk og koreansk.

Tredje nivå

Utkanten av byer (si) og fylker (kun) er organisert i ri (리/里) eller landsbyer. Mer bypregede områder er organisert i dong (동/洞) eller nabolag, mens de mest befolkningsrike delene av et fylke er inndelt i Ŭp (읍/邑) eller småby.
Noen fylker er oppdelt i rodongjagu (arbeiderdistrikt).
Brachysiderus matogrossensis

Utseende

En middelsstor (ca. 24 millimeter), kraftig, rødbrun, blank hornbille. Hannene har to krumme horn i pannen, disse mangler hos hunnene. Pronotum hos hannen har to små knøler i midten foran, men ingen grop. Hode og pronotum er fint og ganske tett punkterte. Dekkvingene er grovt, knapt radvis punkterte. Leggen på forbeinet har fire tenner.

Utbredelse

Arten finnes i Brasil.
De allierte (xylografi)

Motiv

Bildet viser seks soldater med løftede sabler i militære kostymer til hest, en fra hver av de allierte nasjonene. Landskapet er solrikt med skyer, dekorert med røde blomster i hjørner og på jorden. Scenen er omgitt av en bord av sammenvevde flagg som representerer landene Belgia, Frankrike, Japan, Russland, Serbia og Storbritannia.
Dufy var inspirert av det populære og patriotiske billedspråket som dukket opp i Napoleons æra. Han bidro ikke kun som kunstner men også som frivillig i den 1. første verdenskrig. En farvereproduksjon av dette kunstverket ses i Centre national d'art et de culture Georges-Pompidou i Paris.
Chelsfield

Historie

Stedet er nevnt som Cillesfelle i Domesday Book (1086) i betydningen «Cēols land».
Chelsfield var tidligere et verdslig sogn i Kent. I 1894 ble det innlemmet i Bromley landdistrikt. Sognet ble oppløst i 1934, og området ble innlemmet i sognet Orpington og dermed i Orpington bydistrikt. I 1965 ble området overført til Stor-London.

Transport

Chelsfield stasjon ligger en knapp kilometer vest for sentrum.
Proastiakos

Proastiakos (gresk: Προαστιακός (σιδηρόδρομος), Forstads(jernbane), fra gammelgresk προ- «for-» og ἄστυ «by») er navnet på forstadsbanene i Athen og i Thessaloniki som begge drives av det greske statlige jernbaneselskapet, OSE. I Athen forbinder den Pireus og Athens sentralstasjon med Eleftherios Venizelos internasjonale lufthavn og Kiato (via Korint). Det er planer om å forlenge Proastiakos vestover til Loutraki og Patras, nordover til Thiva og Khalkida, og østover til Rafina og Lavrio. I Thessaloniki betjenes strekningen mellom Thessalonikis nye stasjon og Larisa.

Historie

Athens forstadsbanes rute ble opptegnet allerede i 1994. I 1997 ble broer konstruert. Under konstruksjonen av rute 6 av Attiki Odos sent på 1990-tallet, ble det holdt av plass mellom veibanene til Proastiakoslinjen. Etter 2 års bygging ble strekningen til Eleftherios Venizelos lufthavn åpnet i 2004. 
Den 27. september 2005 nådde Proastiakos Korint (stasjonen ligger nær forstaden Examilia), sør for Korint. I tillegg til den nye stasjonen i Korint, ble fire nye stasjoner åpnet samme dag: Nea Peramos, Megara, Kinetta og Agii Theodori. Fra desember 2005 starter nesten alle OSEs passasjertog til Peloponnes (Patras, Kalamata osv.) fra den nye Peloponnesterminalen (hvor passasjerer skifter til og fra forstadstoget).
Den 18. juli 2006 ble tre nye stasjoner åpnet: Ano Liosia, Aspropyrgos og Magoula. Den 4. juni 2007 ble linjen forlenget fra Athen til havnen i Pireus med tre mellomliggende stasjoner: Lefka, Rendis og Rouf. Dette gir en direkte togforbindelse mellom lufthavnen og havnen hvor de fleste ferjeforbindelsene til de greske øyer har avgang. Fra den 9. juli 2007 er Proastiakos tilgjengelig fra Kiato i Korinthia.
Den nye tospors toglinjen mellom Athen og Patras er ventet å stå ferdig innen 2010.
Dessverre er Proastiakos tjenester av begrenset nytte for mange potensielle passasjerer, og spesielt pendlere, da de fleste stasjonene ikke er direkte tilgjengelige fra befolkningssentra.
Best of Artist of the Century

Best of Artist of the Century er et samlealbum med Elvis Presley, utgitt i 2000.
Forfjorden naturreservat

Forfjorden naturreservat ligger i den indre delen av Forfjorden i Sortland og Andøy kommuner i Nordland. Naturreservatet har et areal på 3103 dekar, hvorav 1872 dekar sjøareal. Området er vernet for å ivareta et område av stor kvartærgeologisk verdi.
Synonym

Et synonym er et ord som har samme eller liknende betydning som et annet ord.
Synonymer er substantiv, verb, adverb eller adjektiver. Det er relativt sjelden at to ord har eksakt lik betydning, derfor blir ofte nyansene betont i ordbøker og leksikon. Noen språkforskere mener at ingen synonymer har nøyaktig lik betydning fordi de har oppstått på forskjellig måte, har forskjellig klang, andre assosiasjoner, forskjellig formell sammenheng – en advokat vil bruke andre ord i et juridisk dokument enn i dagligtale om samme tema. 
En ordbok med synonymer kalles en synonymordbok (se også thesaurus). Det motsatte av et synonym er et antonym (synonym og antonym er antonymer).
I biologisk nomenklatur blir det av og til foreslått navn på arter eller grupper som allerede har navn. Det nye navnet blir da betegnet et «junior-synonym» og blir avvist til fordel for det eldre navnet.
Bjerkadalen

Bjerkadalen ligger i Hemnes kommune i Nordland. Dalen strekker seg fra Gressvatnet til Sørfjorden. Man kan komme til Bjerkadalen ved å kjøre østover fra Bjerka langs fylkesvei 326. I dalen renner Bjerkaelva som før den ble utbygd var rik på fisk, blant annet laks. Elva er i dag sterkt skadet av reguleringen. Fra store Målvatnet renner nå vannet gjennom fjellet til Leirskardalen der Bjerka kraftverk ligger. Man kan om sommeren kjøre bil helt til Lille Målvatnet, mens man om vinteren ikke kommer lengre enn til Geitsteinen. En sidedal til Bjerkadalen er Bjurbekdalen der også Bjurbekken ligger.
I 2017 utga Jarle Nermark og Terje Ånonli en bok om Bjerkadalen. Boka dekker Bjerkadalen fra Sørfjorden i øst til Gressvatnet i vest. Boka inneholder historier fra første bosetting i dalen til frem til i dag. Også den samiske bosettingen rundt Okstindene er nøye beskrevet.